b'\n_START_ARTICLE_\nThe Neptunes\n_START_PARAGRAPH_\nThe Neptunes on yhdysvaltalaisten Pharrell Williamsin ja Chad Hugon muodostama tuotantoduo. The Neptunes on hyvin vahvasti vaikuttanut 2000-luvun popmusiikkiin.\n_START_SECTION_\nTuottajina\n_START_PARAGRAPH_\nAlun perin The Neptunes tuotti p\xc3\xa4\xc3\xa4asiassa hip hop- ja r&b-artisteja. Suosion kasvaessa my\xc3\xb6s monet pop-artistit kiinnostuivat duosta ja rupesivat tekem\xc3\xa4\xc3\xa4n heid\xc3\xa4n kanssaan yhteisty\xc3\xb6t\xc3\xa4. Varsinkin Pharrell Williams on ollut vahvasti n\xc3\xa4kyvill\xc3\xa4 The Neptunesin tuottamien kappaleiden yhteydess\xc3\xa4, usein my\xc3\xb6s laulamalla niill\xc3\xa4 ja esiintym\xc3\xa4ll\xc3\xa4 kappaleiden musiikkivideoilla. H\xc3\xa4n on osaltaan ollut tekem\xc3\xa4ss\xc3\xa4 my\xc3\xb6s musiikin tuottajista eturivin t\xc3\xa4hti\xc3\xa4._NEWLINE_Vaikka The Neptunes aloitti musiikintuottamisen jo 90-luvun alussa, heid\xc3\xa4n ensimm\xc3\xa4inen suuri hitti oli N.O.R.E.n Superthug-kappale vuonna 1998, jolla oli jo selv\xc3\xa4sti kuultavissa duon omaper\xc3\xa4inen tyyli. T\xc3\xa4m\xc3\xa4n j\xc3\xa4lkeen he tehtailivat hittej\xc3\xa4 muun muassa Kelisille ja Jay-Z:lle. Heid\xc3\xa4n ensimm\xc3\xa4inen maailmanlaajuinen ykk\xc3\xb6shittins\xc3\xa4 oli Britney Spearsin "I\'m A Slave 4 U" vuonna 2001. Seuraavana vuonna The Neptunes sai paljon n\xc3\xa4kyvyytt\xc3\xa4, kun he tuottivat suurimman osan Justin Timberlaken Justified-albumista. My\xc3\xb6s Nellyn suurhitti "Hot In Herre" oli Neptunes-tuotantoa.\n_START_SECTION_\nArtisteina\n_START_PARAGRAPH_\nVuonna 2003 The Neptunes julkaisi albumin The Neptunes Present... Clones, jolla useat vierailevat artistit hoitavat suurimman osan vokaaliosuuksista. Levy nousi Yhdysvaltojen albumilistan k\xc3\xa4rkeen heti julkaisuviikollaan._NEWLINE_Yhdess\xc3\xa4 Shae Haleyn kanssa Pharrell Williams ja Chad Hugo muodostavat rock-yhtye N*E*R*D:n. Yhtye on julkaissut kaksi levy\xc3\xa4 ja niitt\xc3\xa4nyt menestyst\xc3\xa4 maailmalla. On huomattava, ett\xc3\xa4 N*E*R*Din musiikki eroaa huomattavasti The Neptunesin normaalista tyylist\xc3\xa4, ollen enemm\xc3\xa4n rockia kuin hiphopia tai r&b:t\xc3\xa4._NEWLINE_Pharrell Williams julkaisi vuonna 2006 sooloalbumin In My Mind, jolla h\xc3\xa4n sek\xc3\xa4 laulaa, ett\xc3\xa4 r\xc3\xa4pp\xc3\xa4\xc3\xa4. Albumi menestyi kohtalaisesti, mutta ei ylt\xc3\xa4nyt samanlaiseen menestykseen, kuin monet muut The Neptunesin tuotannot. Sooloartistina h\xc3\xa4n esiintyy yksinkertaisesti nimell\xc3\xa4 Pharrell.\n_START_SECTION_\nMusiikkityyli\n_START_PARAGRAPH_\nThe Neptunesilla on varsin tunnistettava soundi, joka on usein hyvin elektroninen. Tyyliin kuuluvat my\xc3\xb6s erikoiset ja yll\xc3\xa4tt\xc3\xa4v\xc3\xa4t efektit, keinotekoisen kuuloiset rummut ja it\xc3\xa4maiset melodiat. Useilla kappaleilla on my\xc3\xb6s Pharrell Williamsin laulua.\n_START_SECTION_\nStar Trak\n_START_PARAGRAPH_\nStar Trak on The Neptunesin levy-yhti\xc3\xb6, jonka artisteja ovat Pharrellin lis\xc3\xa4ksi muun muassa hiphop-duo The Clipse ja r\xc3\xa4pp\xc3\xa4ri Slim Thug.'